**o teorie a absolutului**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când vei auzi ochiul meu

şi-mi vei vedea gândurile

vibrând rătacite

prin labirintul cunoaşterii

căutându-te

mirosindu-te

pipăindu-te

să-mi deschizi te voi ruga

galaxia din stânga

ori quasarul din dreapta

şi să-mi spui cuvintele pierdute

cândva de muritori

bine-ai venit

să nu te întristezi însă

dacă nu-ţi voi zâmbi

prin istoriile eului am pierdut

acea parte din mine

dar îţi promit că vom cina

cu Isus

cu Allah şi cu Budha

că vom închide timpul înapoi

în clepsidra neîntâmplării

şi vom visa că suntem ceea ce suntem

îţi voi povesti de viitorul trecut

de trecutul prezent

despre noi

despre noi amândoi

şi astfel vei putea înţelege

ce nimeni nu va înţelege vreodată

universul e mort

noi nu vom muri niciodată